Socialdemokratiet: Der er brug for en it-kriminalitetspakke

IT-kriminalitet skal behandles på samme måde som rocker- og bandekriminalitet, mener Socialdemokratiet. Derfor lægger de op til, at justitsministeren indkalder Folketingets partier til en forhandling om en it-kriminalitetspakke, der skal begrænse eksempelvis falske hjemmesider og misbrug af dankort.

Det skriver DR.

Der er sket en stigning i antallet af anmeldelser af it-kriminalitet på 67 procent fra sidste år til i år. Derfor mener Trine Bramsen, retsordfører for Socialdemokratiet, at der skal mere opmærksomhed samt hårdere straffe til, på samme måde som man har gjort med andre kriminalitetsområder, såsom den nylige rocker- og bandepakke.

Et af problemerne i forhold til at skulle udvikle en pakke er, at risikoen for at blive taget i it-kriminalitet er meget lille, siger bestyrelsesmedlem i Rådet for Datasikkehed og sikkerhedschef hos Huawei Kim Larsen.

‘Kriminelle går målrettet efter der, hvor pengene er, og i øjeblikket kan man sidde relativt trygt og lave den her form for kriminalitet, fordi risikoen for at blive opdaget er relativ lille,’ siger han til DR.

Justitsminister Søren Pape Poulsen (K) vil se på området, når han nedsætter Straffelovskommissionen.